U-I-241/06
Natisni
Opravilna št.:
U-I-241/06
Datum odločitve:
20. 12. 2006
ECLI:
ECLI:SI:USRS:2006:U.I.241.06
Akt:
Zakon o sodniški službi (Uradni list RS, št. 41/06 – ur. p. b. in 127/06) (ZSS), 43. b čl.
Zakon o sistemu plač v javnem sektorju (Uradni list RS, št. 110/06 – ur. p. b.) (ZSPJS)
Odlok o plačah funkcionarjev (Uradni list RS, št. 14/06)
Izrek:
Pobuda za začetek postopka za oceno ustavnosti 43.b člena Zakona o sodniški službi (Uradni list RS, št. 41/06 – ur. p. b. in 127/06) se zavrne.
Pobuda za začetek postopka za oceno ustavnosti Zakona o sodniški službi, Zakona o sistemu plač v javnem sektorju (Uradni list RS, št. 110/06 – ur. p. b.) in Odloka o plačah funkcionarjev (Uradni list RS, št. 14/06), kolikor se nanašajo na obračunavanje in izplačevanje plač sodnikov, se zavrne.
Evidenčni stavek:
Če je pobuda za začetek postopka za oceno ustavnosti predpisa očitno neutemeljena, jo Ustavno sodišče zavrne.
Geslo:
4.7.4.1.6 - Ustanove - Pravosodni organi - Organizacija - Člani - Položaj.
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
1.5.51.1.5.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena - Ker je bilo o zadevi že odločeno, pa ni novih argumentov.
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Vidic, Trnovska vas in drugi
Datum vloge:
31. 3. 2006
Vrsta odločitve:
sklep
Vrsta rešitve:
zavrnitev
Dokument:
US26970
Dokument v PDF obliki:
U-I-241-06.pdf
103 KB
Prenesite datoteko
U-I-241/06-7
20. 12. 2006
SKLEP
Ustavno sodišče je v postopku za preizkus pobude Jožeta Vidica iz Trnovske vasi in mag. Olge Beranič ter Nine Vidic, obeh iz Maribora, na seji 20. decembra 2006
sklenilo:
1. Pobuda za začetek postopka za oceno ustavnosti 43.b člena Zakona o sodniški službi (Uradni list RS, št. 41/06 – ur. p. b. in 127/06) se zavrne.
2. Pobuda za začetek postopka za oceno ustavnosti Zakona o sodniški službi, Zakona o sistemu plač v javnem sektorju (Uradni list RS, št. 110/06 – ur. p. b.) in Odloka o plačah funkcionarjev (Uradni list RS, št. 14/06), kolikor se nanašajo na obračunavanje in izplačevanje plač sodnikov, se zavrne.
Obrazložitev
A.
1. Pobudniki izpodbijajo 43.b člen Zakon o sodniški službi (v nadaljevanju ZSS). Zatrjujejo, da je v neskladju s 125. členom Ustave. Izpodbijani določbi očitajo, da časovno omejuje sodnike pri opravljanju sodniške službe, kar pa naj ne bi veljalo za poslance in ministre. Menijo, da se lahko ob njenem spoštovanju še povečajo sodni zaostanki. Opozarjajo tudi na to, da se ocena sodniške službe razteza tudi na čas izven poslovanja sodišč.
2. ZSS je po mnenju pobudnikov v neskladju z Ustavo tudi v delu, v katerem se nanaša na obračunavanje in izplačevanje plač sodnikov. Enako naj bi veljalo za Zakon o sistemu plač v javnem sektorju (ZSPJS) in za Odlok o plačah funkcionarjev (v nadaljevanju OdPF). Urejanje plač sodnikov z OdPF je po mnenju pobudnikov v neskladju z 2. členom in z drugim odstavkom 3. člena Ustave. Zatrjujejo tudi, da so sodniki v neenakopravnem položaju s funkcionarji drugih dveh vej oblasti, ker so njihove plače v primerjavi s plačami funkcionarjev drugih dveh vej oblasti določene prenizko in ker je del njihove plače odvisen od delovne uspešnosti. Po mnenju pobudnikov naj bi bilo arbitrarno tudi razlikovanje med samimi sodniki, ker naj bi bili sodniki, ki bodo izvoljeni po uveljavitvi novega plačnega sistema, uvrščeni v višje plačne razrede. OdPF očitajo tudi nezakonitost.
B.
3. Pobudniki zatrjujejo, da je 43. b člen ZSS v neskladju z Ustavo, ker časovno omejuje sodnike pri opravljanju sodniške funkcije. Pri tem si napačno razlagajo pomen te določbe. Prvi odstavek 43.b člena ZSS določa, da opravljajo sodniki sodniško službo v okviru poslovnega časa sodišča, določenega v Sodnem redu, v okviru dežurstva in v okviru pripravljenosti. Drugi odstavek tega člena ureja pravico sodnikov do dnevnega in do tedenskega počitka v nepretrganem trajanju najmanj 12 oziroma 24 ur. Skladno s tretjim odstavkom se lahko zaradi zagotavljanja dežurstva s sodnikovim soglasjem določi 24-urno ali tedensko dežurstvo. Upoštevaje navedeno je treba 43.b člen ZSS razumeti kot določbo, ki ureja pravico sodnikov do dnevnega in tedenskega počitka in v zvezi s tem poseben položaj sodnikov, ki opravljajo dežurno službo, ne da bi sicer časovno omejevala sodnike pri opravljanju sodniške službe. Glede na to so očitki pobudnikov neutemeljeni. Zato je Ustavno sodišče pobudo za začetek postopka za oceno ustavnosti te zakonske določbe zavrnilo.
4. Pobudniki izpodbijajo tudi predpise o ureditvi plačnega položaja sodnikov. Ustavno sodišče je to ureditev z vidika večine očitkov, ki jih uveljavljajo pobudniki v tej zadevi, že presojalo (glej odločbo št. U-I-60/06 z dne 7. 12. 2006). Nov je le očitek pobudnikov, da je plačilo sodnikov iz naslova delovne uspešnosti v neskladju z Ustavo, ker pomeni neenako obravnavo sodnikov v primerjavi s funkcionarji drugih dveh vej oblasti. Kot izhaja iz odločbe št. U-I-60/06, bi lahko plačilo sodnikov po delovni uspešnosti pomenilo le dodaten element plače sodnikov. Zato pobudniki ne izkazujejo pravnega interesa za uveljavljanje tega očitka. Glede na navedeno je Ustavno sodišče pobudo tudi v tem delu zavrnilo.
C.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj